Poul Nødgaard (DF), 2004-05-11:
For det første vil jeg sige til Enhedslisten, at jeg måske synes, at forslaget er lidt tyndt fremstillet.
Vi kan jo alle sammen have lidt travlt, men jeg synes godt, man kunne have gjort lidt mere ud af forslaget; man har jo masser af plads at skrive på på indersiderne, så jeg synes godt, at man kunne have argumenteret lidt stærkere for forslaget.
Men jeg synes ikke, jeg vil jorde forslaget, sådan som hr. Ole Stavad netop har gjort, og som ministeren gjorde for et stykke tid siden.
Det her forslag har reelt to elementer.
Det første element er, at man skulle kunne udskifte et byråd eller et amtsråd midt i perioden.
Som forslaget er fremstillet - og hvis hr. Ole Stavad også gad at høre efter - er det i realiteten uopnåeligt, for man skal opnå 50 pct. af de stemmeberettigede ved et kommunalvalg for at kunne få lavet et omvalg.
Man må sige, at der jo kunne opstå sådan en situation i Danmark, at et byråd havde gjort sig forfærdelig upopulært, og tænk, så skal man forestille sig, at der skal samles 50 pct. Hvis det kunne lade sig gøre, ville det være udtryk for, at der altså er noget i den pågældende kommune, der er ravruskende galt - det kunne også være i et amt.
Derfor synes vi ikke, at den del af forslaget er dårlig.
Vi fremsætter i næste folketingssamling nogle forslag
om større udbredelse af folkeafstemninger i en lang række andre henseender end lige den, vi taler om her.
Det, som man diskuterer med det her forslag,
er jo kun, at man skal opnå 10 pct. af de stemmeberettigede, for at de kan få en folkeafstemning om et eller andet emne.
Der siger man fra regeringens side - de har ikke tid til at høre efter i øjeblikket, de er mere optaget af nogle andre forhandlinger - at det kun skal være en kommune, der kan stille forslag om en vejledende folkeafstemning.
Og så spørger jeg i al min uvidenhed: Hvorfor pokker skulle det ikke lige så godt kunne være gældende, at borgerne kom og bad om en folkeafstemning om et emne?
Den socialdemokratiske ordfører fremfører så med ildhu, at det kan man bestemt ikke, for hvis den er vejledende, så skal man også følge den.
Jeg kunne da godt forestille mig et afstemningstema f.eks. i de år, hvor forskellige kommuner lod skatten stige med ekspresfart, altså at man fik en afstemning om, hvorvidt det ikke var en idé, at kommunalbestyrelsen begyndte at sætte udgiftstrykket en lille smule ned.
Det kunne f.eks. være et emne.
Det kunne være et signal til den pågældende kommunalbestyrelsen om, at nu synes jeg altså, at I er lidt for dygtige.
Hr. Stavad
har selv været medlem af diverse regeringer, og indimellem skete det, at en statsminister også som nu kunne trykke på en knap og udskrive et folketingsvalg på grund af en eller anden situation, der opstår.
På samme måde kan jeg ikke helt forstå, at man - det er så vedrørende den første del af forslaget - vil gøre det fuldstændig umuligt for befolkningen også at komme og sige, at her har vi altså et klart ønske, for der er sket noget i vores kommune, som vi mener vi bør lave et nyvalg på.
Og vil hr. Ole Stavad ikke give mig ret i, at det reelt er umuligt, stort set umuligt, at opnå 50 pct. af de stemmeberettigede?
Vi vil godt under udvalgsarbejdet se lidt på det her.
Nu ved jeg ikke engang, om det kommer til afstemning i indeværende folketingssamling, det gør det nok ikke, men jeg synes, det er lidt sørgeligt, at store partier som både Venstre og Socialdemokratiet bare pr. automatik, fordi de har siddet på regeringsmagten i så mange år, siger: Uha, sådan noget kan man ikke have; det er ganske forfærdeligt, hvis befolkningen skulle komme frem og mene et eller andet.
Derfor skal Enhedslisten ikke have utak for forslaget.
Jeg håber så også, at det for Enhedslisten betyder, at det, når vi senere i næste folketingssamling fremsætter et par forskellige forslag om større udbredelse af folkeafstemninger i Danmark på en lang række områder, så også kunne vinde gehør.
Men det er ligesom en opfattelse hos det store Socialdemokrati, som ikke er så stort mere, og hos Venstre, at det kun er magthaverne, der ved, hvordan tingene skal køres, og befolkningen er sådan nogle, der kan bruges til at gå hen og sætte et kryds, når man beder dem om det.
Der er altså nogle situationer, hvor befolkningen utrolig gerne også vil have mulighed for at komme frem med ønsker omkring det ene eller det andet projekt, i det her tilfælde i en folkeafstemning.
Så jeg synes, man skulle sætte lidt mildere toner på.